
Nemi eltérések az agyi erek szövettani remodellációjában edzés hatására

Kulcsszavak: nemi különbségek; sportadaptáció; agyi keringés; szövettani remodelláció; vaszkuláris plaszticitás
Bevezetés: A rendszeres testmozgás jótékony hatással van az agyi keringésre és kognitív funkciókra. A legtöbb adat funkcionális vizsgálatokon alapul, azonban az agyi erek szövettani változásait eddig nem vizsgálták. Az érfalak sportolás okozta szövettani változásait más szervrendszerekben már leírták, melyek során jelentõs nemi különbségeket találtak.
Célkitűzések: Úszóedzés okozta szövettani változások megfigyelése az intracerebrális és piális erekben, illetve a nemek közötti eltérések kimutatása.
Módszerek: Kísérletünkben felnőtt Wistar patkányokat 4 csoportra osztottunk: nőstény úszó (NU, n=5), hím úszó (HU, n=6), nőstény kontroll (NK, n=5), hím kontroll (HK, n=5) csoportok. A sportoló állatokat 12 hetes, intenzitásában fokozódó edzésnek vetettük alá (heti 5x, maximális úszási idő 200 perc/nap). A 12 hét végén az állatok agyából, állatonként 4-5, összesen 20 simaizom aktin (SMA) és 25 resorcinfuchsin (RF) festett szövettani metszetet készítettünk. Metszetenként 25-30 intracerebrális (ic) és piális (p) arteriolát vizsgáltunk (nSMA=845, nRF=719). Az erek szövettani összetételének különbségeit kvantitatív kolorimetriával állapítottuk meg, ahol az erek összesített keresztmetszetét használtuk.
Eredmények: A simaizom és elasztikus rostok sűrűsége nagyobb volt a piális erekben, mint az intracerebrális arteriolákban kontroll hím és nőstény állatok esetén (HK (nic=59, np=28), NK (nic=89, np=73); χ²-próba p<0,01). Edzés hatására a piális erekben mindkét nemben csökkent a simaizom denzitás és nőtt az elasztikus rostszám (HK (nSMA=142, nRF=76), NK (nSMA=89, nRF=42), HU (nSMA=160, nRF=84), NU (nSMA=118, nRF=57); χ²-próba p<0,01). Az edzés növelte az intracerebralis arteriolák elasztikus rostsűrűségét a nőstény állatokban az edző hímekkel összehasonlítva. Az intracerebrális arteriolákban megnőtt a rugalmas rostsűrűség az edző nőstényekben a kontroll nőstényekhez képest (NK (n=42), HU (n=84), NU (n=57); χ²-próba p<0,01).
Következtetések: Az érfal csökkent simaizom és megnőtt elasztikus rost mennyisége elősegíti az agyi arteriolák rugalmasságának és ezáltal regulációs funkciójának megtartását. Nőstényekben ez az adaptáció nem csak a piális, hanem az intracerebrális ereknél is érvényesül edzés hatására. A különbség alapján arra következtethetünk, hogy a sport indukálta hatások jobban védik a nőstényeket az agyi öregedéssel összefüggő vaszkuláris változásokkal szemben.



